• •

 **Všetkým známym záujemcom**

 • •

|  |  |  |  |
| --- | --- | --- | --- |
| **Váš list číslo/zo dňa** | **Naše číslo**SE-VO1-2022/002118-042 | **Vybavuje/linka**Ing. Beáta Škanderová/44571  | **Miesto/dátum** Bratislava 10.05.2022 |

Vec:

**Čistopisy dokladov Slovenskej republiky II - oznámenie o výsledku vybavenia žiadosti o nápravu (body IV. a) 4.-18., IV. b) 19.-31., IV. c) 32.-33., IV. d) 39.-49., IV. e) 50.-54., IV. f) 55, IV. g) 60.-63., IV. h) 64.-68., IV. i) 69.-85)**

Dňa 03.05.2022 bola na Ministerstvo vnútra Slovenskej republiky ako verejnému obstarávateľovi (ďalej len „verejný obstarávateľ“) doručená žiadosť o nápravu podľa § 164 ods.1 písm. b) zákona č. 343/2015 Z. z. o verejnom obstarávaní a o zmene a  doplnení niektorých zákonov v  znení neskorších predpisov (ďalej len „zákon“) proti podmienkam uvedeným v dokumentoch potrebných na vypracovanie ponuky vo verejnej súťaži na predmet zákazky „**Čistopisy dokladov Slovenskej republiky II“**, ktorej oznámenie o vyhlásení verejného obstarávania bolo uverejnené v Úradnom vestníku EÚ pod zn.2022/S 046-118759 zo dňa 07.03.2022 a vo Vestníku verejného obstarávania č.64/2022 zo dňa 08.03.2022 pod zn.15851-MST.

 Verejný obstarávateľ po preskúmaní rozhodujúcich skutočností a  dôkazov uvedených v žiadosti o nápravu oznamuje žiadateľovi, že jeho žiadosť o nápravu bola v bodochIV. a) 4.-18., IV. b) 19.-31., IV. c) 32.-33., IV. d) 39.-49., IV. e) 50.-54., IV. f) 55, IV. g) 60.-63., IV. h) 64.-68., IV. i) 69.-85) **vybavená**.

Žiadateľ v žiadosti o nápravu uviedol:

IV. OPIS ROZHODUJÚCICH SKUTOČNOSTÍ A OZNAČENIE DÔKAZOV

a) Vysvetlenie; lehota na predkladanie ponúk

4. V oznámení o vyhlásení verejného obstarávania uverejnenom v Úradnom vestníku Európskej únie pod zn. 2022/S 046-118759 dňa 07.03.2022 a vo Vestníku verejného obstarávania č. 64/2022 pod značkou 15851-MST dňa 08.03.2022 stanovil verejný obstarávateľ lehotu na predkladanie ponúk do 20.04.2022, 9:00 hod.

5. V oznámení o zmenách alebo dodatočných informáciách uverejnenom v Úradnom vestníku Európskej únie pod zn. 2022/S 073-195183 dňa 13.04.2022 a v oznámení o dodatočných informáciách, informáciách o neukončenom konaní alebo korigende uverejnenom vo Vestníku verejného obstarávania č. 92/2022 pod značkou 20206-IOX dňa 14.04.2022 predĺžil verejný obstarávateľ lehotu na predkladanie ponúk do 04.05.2022, 9:00 hod.

6. V oznámení o zmenách alebo dodatočných informáciách uverejnenom v Úradnom vestníku Európskej únie pod zn. 2022/S 085-229789 dňa 02.05.2022 a v oznámení o dodatočných informáciách, informáciách o neukončenom konaní alebo korigende uverejnenom vo Vestníku verejného obstarávania č. 104/2022 pod značkou 23570-IOX dňa 03.05.2022 predĺžil verejný obstarávateľ lehotu na predkladanie ponúk do 11.05.2022, 9:00 hod.

7. Dňa 30.03.2022 doručil žiadateľ verejnému obstarávateľovi žiadosť o vysvetlenie (ďalej aj „žiadosť o vysvetlenie 1“), ktorou ho požiadal o vysvetlenie v žiadosti uvedených informácií potrebných na vypracovanie ponuky a na preukázanie splnenia podmienok účasti vo verejnej súťaži. Žiadosť sa týkala informácií uvedených v Prílohe č. 5 súťažných podkladov – Podmienky účasti, článku 3 - Technická a odborná spôsobilosť podľa § 34 zákona a obsahovala celkom 14 otázok rozdelených do 6 okruhov. Do dňa podania tejto žiadosti o nápravu, t. j. ani po 34 dňoch od doručenia žiadosti o vysvetlenie 1 verejnému obstarávateľovi, verejný obstarávateľ na žiadnu z týchto otázok neodpovedal a požadované vysvetlenie žiadateľovi neposkytol.

8. Dňa 12.04.2022 doručil žiadateľ verejnému obstarávateľovi druhú žiadosť o vysvetlenie (ďalej aj „žiadosť o vysvetlenie 2“), ktorou ho požiadal o vysvetlenie ďalších v žiadosti uvedených informácií potrebných na vypracovanie ponuky a na preukázanie splnenia podmienok účasti vo verejnej súťaži. Žiadosť sa týkala informácií uvedených v Prílohe č. 1 súťažných podkladov – Opis predmetu zákazky, technické požiadavky, v Prílohe č. 2 súťažných podkladov – návrh rámcovej dohody a v Prílohe č. 5 súťažných podkladov – Podmienky účasti a obsahovala celkom 10 otázok rozdelených do 7 okruhov. Verejný obstarávateľ na túto žiadosť reagoval až Vysvetlením informácií potrebných na vypracovanie ponuky č. 8 zo dňa 28.04.2022, pričom na časť otázok žiadateľa odpovedal nedostatočne, v rozsahu sťažujúcom žiadateľovi spracovanie a predloženie kvalifikačnej ponuky, a zároveň nepristúpil k úprave niektorých podmienok obsiahnutých v súťažných podkladoch, ktoré sú diskriminačné, príp. priamo nezákonné.

9. Na rozdiel od žiadateľovu žiadosti o vysvetlenie 1 ešte zo dňa 30.03.2022, zodpovedanie ktorej je pre žiadateľa kľúčové z pohľadu umožnenia spracovania a predloženia kvalifikovanej ponuky a preukázania splnenia podmienok účasti vo verejnej súťaži, verejný obstarávateľ na žiadosti o vysvetlenie niektorých iných záujemcov odpovedal. Vysvetlenia poskytol prostredníctvom systému JOSEPHINE dňa 28.03.2022 (vysvetlenie č. 1), dňa 04.04.2022 (vysvetlenie č. 2), dňa 08.04.2022 (vysvetlenie č. 3), dňa 14.04.2022 (vysvetlenie č. 4), dňa 26.04.2022 (vysvetlenie č. 5), dňa 27.04.2021 (vysvetlenie č. 6), dňa 29.04.2022 (vysvetlenie č. 7) a dňa 29.04.2022 (vysvetlenie č. 8, ktoré sa týkalo len žiadosti o vysvetlenie 2). Tieto vysvetlenia sa však netýkali otázok vznesených žiadateľom v žiadosti o

vysvetlenie 1.

10. Podľa § 10 ods. 2 ZVO: „Verejný obstarávateľ a obstarávateľ musia dodržať princíp rovnakého zaobchádzania, princíp nediskriminácie hospodárskych subjektov, princíp transparentnosti, princíp proporcionality a princíp hospodárnosti a efektívnosti.“

11. Podľa § 42 ods. 1 ZVO: „Súťažné podklady sú písomné, grafické alebo iné podklady obsahujúce podrobné vymedzenie predmetu zákazky. V súťažných podkladoch verejný obstarávateľ a obstarávateľ uvedú všetky okolnosti, ktoré budú dôležité na plnenie zmluvy a na vypracovanie ponuky. [...] Predmet zákazky musí verejný obstarávateľ a obstarávateľ opísať jednoznačne, úplne a nestranne na základe technických požiadaviek podľa prílohy č. 3. Technické požiadavky [...].“

12. Podľa § 48 ZVO: „Verejný obstarávateľ a obstarávateľ bezodkladne poskytnú vysvetlenie informácií potrebných na vypracovanie ponuky, návrhu a na preukázanie splnenia podmienok účasti všetkým záujemcom, ktorí sú im známi,

najneskôr však šesť dní pred uplynutím lehoty na predkladanie ponúk alebo lehoty na predloženie dokladov preukazujúcich splnenie podmienok účasti za predpokladu, že o vysvetlenie záujemca požiada dostatočne vopred; ak sa použije zrýchlený postup z dôvodu naliehavej udalosti, je táto lehota štyri dni.“

13. Je nepochybné, že žiadateľ požiadal o vysvetlenie dostatočne vopred. Verejný obstarávateľ je povinný poskytnúť vysvetlenie bezodkladne; lehota 6 dní pred uplynutím lehoty na predkladanie ponúk predstavuje len hraničnú lehotu, kedy verejný obstarávateľ s ohľadom na termín doručenia žiadosti o vysvetlenie a na všetky okolnosti verejnej súťaže objektívne nedokáže poskytnúť vysvetlenie skôr. V tomto prípade však verejný obstarávateľ nesporne mal objektívnu možnosť poskytnúť vysvetlenie požadované žiadateľom dostatočne pred uplynutím tejto lehoty.

14. Podľa § 21 ods. 4 písm. a) ZVO: „Verejný obstarávateľ alebo obstarávateľ primerane predĺžia lehotu na predkladanie ponúk, lehotu na predloženie žiadostí o účasť alebo lehotu na predkladanie návrhov, ak vysvetlenie informácií potrebných na vypracovanie ponuky, návrhu alebo na preukázanie splnenia podmienok účasti nie je poskytnuté v lehotách podľa § 48 a § 113 ods. 7 aj napriek tomu, že bolo vyžiadané dostatočne vopred.“

15. Ďalej podľa § 21 ods. 2 ZVO: „Pri určení lehoty na predkladanie ponúk a lehoty na predloženie žiadostí o účasť verejný obstarávateľ a obstarávateľ prihliadajú na zložitosť predmetu zákazky alebo koncesie a čas potrebný na vypracovanie ponúk; tým nie sú dotknuté minimálne lehoty na predkladanie ponúk a na predloženie žiadostí o účasť podľa tohto zákona.“

16. Verejný obstarávateľ postupoval v rozpore s ustanovením § 42 ods. 1 ZVO, keď v súťažných podkladoch riadne neuviedol všetky okolnosti, ktoré budú dôležité na plnenie zmluvy a sú dôležité na vypracovanie ponuky, pričom zároveň predmet zákazky neopísal jednoznačne, úplne a nestranne. Verejný obstarávateľ postupoval následne v rozpore aj s § 48 ZVO, keď žiadateľovi neposkytol vysvetlenie bezodkladne (a v prípade žiadosti o vysvetlenie 1 vôbec, a to ani po 34 dňoch od jej doručenia verejnému obstarávateľovi), a súčasne nedodržal svoje zákonné povinnosti podľa § 21 ods. 4 písm. a) ZVO a podľa § 21 ods. 2 ZVO.

Verejný obstarávateľ v neposlednom rade postupoval v rozpore s princípom rovnakého zaobchádzania a princípom nediskriminácie, keď na rozdiel od žiadateľa iným uchádzačom vysvetlenia k im žiadostiam poskytol, hoci s

prihliadnutím na obsah predmetných vysvetlení zjavne nedostatočné.

17. V dôsledku tohto postupu verejný obstarávateľ žiadateľovi, ale aj ostatným záujemcom podstatne sťažil až znemožnil možnosť vypracovania kvalifikovanej súťažnej ponuky a preukázanie splnenia podmienok účasti, pričom tento nezákonný a nesprávny postup verejného obstarávateľa môže mať vplyv na výsledok verejného obstarávania.

18. Návrh žiadateľa na vybavenie tohto bodu a) žiadosti o nápravu je uvedený v časti V. tejto žiadosti nižšie.

b) Zoznam dodávok tovarov - všeobecne

19. V Prílohe č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, bode 3.1 verejný obstarávateľ uviedol: „Uchádzač preukazuje technickú spôsobilosť alebo odbornú spôsobilosť: 3.1 Podľa § 34 ods. 1 písm. a) zákona – verejný obstarávateľ požaduje predložiť zoznam dodávok tovaru za predchádzajúce 3 roky od vyhlásenia verejného obstarávania s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ podľa zákona. Za vyhlásenie verejného obstarávania sa považuje zverejnenie oznámenia o vyhlásení verejného obstarávania v Úradnom vestníku Európskej únie.“

20. Vo vzťahu k vyššie uvedenej požiadavke ďalej verejný obstarávateľ v časti„Minimálna požadovaná úroveň štandardov“ uviedol: „Splnenie vyššie uvedenéhouchádzač preukáže predložením zoznamu dodávok rovnakých alebo podobnýchdodávok tovarov, ako sú uvedené v opise predmetu zákazky – dokladov,vyhotovenými v súlade s nariadeniami EÚ definujúcimi min. štandardy dokladovkrajín EÚ, s minimálne rovnakou kvalitou vyhotovenia a úrovňou technickéhozabezpečenia, aké je v súčasných dokladoch SR, zabezpečenou kombinácioutlačových techník a ochranných prvkov, aké sú v súčasných dokladov SR,uskutočnených za predchádzajúce tri roky, ktorý musí obsahovať minimálne tridodávky čistopisov ľubovoľných dokladov národného významu (osvedčení oevidencii, identifikačných dokladov, občianskych preukazov, cestovných dokladov,vodičských preukazov, povolení na pobyt alebo iných dokladov národnéhovýznamu) v minimálnej súhrnnej hodnote 11 886 000,00 EUR bez DPH,preukazujúcich technickú spôsobilosť [...].“

21. Žiadateľ verejného obstarávateľa v žiadosti o vysvetlenie 1 požiadal o potvrdenie, že ministerstvo bude za účelom preukázania splnenia tejto podmienky účasti akceptovať dodávky všetkých dokladov národného významu s rovnakou

alebo porovnateľnou kvalitou vyhotovenia a úrovňou technického zabezpečenia, aké je v súčasných dokladoch SR, a to bez ohľadu na to, či sú tieto doklady zároveň vyhotovené v súlade s nariadeniami EÚ definujúce minimálne štandardy dokladov krajín EÚ. Verejný obstarávateľ na otázku neodpovedal a požadované vysvetlenie neposkytol.

22. Verejný obstarávateľ je samozrejme oprávnený a súčasne povinný požadovať, aby čistopisy dokladov, ktorých dodanie bude predmetom zmluvy uzatvorenej s úspešným uchádzačom, spĺňali požiadavky v zmysle aplikovateľných záväzných nariadení EÚ definujúcimi minimálne štandardy dokladov krajín EÚ. Podľa názoru žiadateľa je však nevyhnutné rozlišovať medzi požiadavkami na takéto finálne čistopisy a požiadavkami na referencie (zoznamy dodávok), ktorými uchádzač preukazuje splnenie podmienok účasti týkajúcich sa technickej a odbornej

spôsobilosti.

23. Medzinárodne zavedené a uznávane štandardy pre doklady totožnosti vychádzajú prevažne z odporúčaní a špecifikácií Medzinárodnej organizácie civilného letectva (ICAO). Členské štáty Európskej únie sa v záležitostiach

týkajúcich sa preukazov totožnosti a/alebo cestovných dokladov riadia špecifikáciami a minimálnymi bezpečnostnými štandardmi dokumentu ICAO 9303.

24. Zároveň platí, že normy EÚ nie sú priamym ukazovateľom technickej spôsobilosti. Celková technická spôsobilosť navrhovateľa dodať požadované dokumenty vrátane všetkých bezpečnostných prvkov atď. sa preukazuje predložením vzorových dokumentov (vzoriek). Počas výrobného procesu nezáleží na tom, či sa majú alebo nemajú vyrábať dokumenty podľa štandardu EÚ (kvôli vysokej automatizácii a štandardizácii procesov výroby bezpečnosti a prostredia

výroby bezpečnosti). Schopnosť/kapacitu dodať požadované objemy dokladov je možné preukázať aj inými produktmi rovnakého typu, teda polykarbonátovými kartami ID1 s elektronickým čipom a bez neho a dokladmi ID3 s polykarbonátovou kartou a s elektronickým čipom.

25. Požiadavka, aby sa dotknutá podmienka účasti týkajúca sa technickej alebo odbornej spôsobilosti preukazovala výučne referenciami – zoznamami dodávok len takých dokladov, ktoré boli vyhotovené v súlade s vyššie uvedenými nariadeniami EÚ, je tak diskriminačná, pričom znevýhodňuje až vylučuje z účasti vo verejnej súťaži všetkých záujemcov, ktorí v minulosti dodávali národné doklady iným ako členským krajinám EÚ, na ktoré sa predmetné nariadenia EÚ nevzťahujú, a to napriek tomu, že tieto doklady spĺňajú štandardy ICAO a majú rovnakú alebo porovnateľnú kvalitu vyhotovenia a úroveň technického zabezpečenia ako národné doklady členských krajín EÚ.

26. K uvedenej už samo o sebe diskriminačnej požiadavke navyše verejný obstarávateľ pridáva ešte ďalšiu požiadavku, a to aby sa (v prípade referencií) súčasne jednalo o dodávky dokladov „s minimálne rovnakou kvalitou vyhotovenia a úrovňou technického zabezpečenia, aké je v súčasných dokladoch SR.“

27. Takto formulovaná podmienka účasti má za následok podstatné zvýhodnenie súčasného dodávateľa dokladov na úkor všetkých ostatných záujemcov, pričom túto požiadavku v konečnom dôsledku môže splniť iba tento súčasný dodávateľ (kvôli vysokej variabilite existujúcich materiálov, bezpečnostných prvkov atď.). To znamená, že iba súčasný dodávateľ aktuálnej verzie dokladov bude môcť predložiť referencie (zoznamy dodávok) (už existujúcich) dokladov, ktoré ako jediné presne pokryjú všetky požadované materiálové charakteristiky a špecifické bezpečnostné prvky a budú mat minimálne rovnakú kvalitu vyhotovenia a úroveň technického zabezpečenia, aká je v súčasných dokladoch SR.

28. Preukazovanie technickej spôsobilosti alebo odbornej spôsobilosti referenciami - zoznamami dodávok tovarov spĺňajúcimi takto úzko špecifikované požiadavky bez súčasného pripustenia referencií dodávok porovnateľných tovarov – dokladov národného významu s obdobnou / porovnateľnou kvalitou vyhotovenia a úrovňou technického zabezpečenia, celkom zjavne odporuje základným princípom vereného obstarávania, je diskriminačná a má za následok zúženie okruhu možných uchádzačov, resp. až znemožnenie preukázania dotknutej podmienky účasti všetkým uchádzačom s výnimkou súčasného dodávateľa dokladov. Takto stanovená podmienka účasti nepochybne môže mať vplyv na výsledok verejného obstarávania.

29. Žiadateľ verejného obstarávateľa v žiadosti o vysvetlenie 1 ďalej vo vzťahu k časti požiadavky týkajúcej sa minimálne troch dodávok čistopisov ľubovoľných dokladov národného významu požiadal o upresnenie, či sa môže jednať o tri rôzne dodávky rôzneho druhu dokladov pre rôzne subjekty - napr. na základe zmluvy s verejným obstarávateľom zo štátu X boli dodané doklady podľa písm. a) (príp. podľa alternatívy k písm. a) a b)), na základe zmluvy s verejným obstarávateľom zo štátu Y boli dodané doklady podľa písm. b) ((príp. podľa alternatívy k písm. a) a

b)) a na základe zmluvy s verejným obstarávateľom zo štátu Z boli dodané doklady podľa písm. c). Verejný obstarávateľ na otázku neodpovedal a požadované vysvetlenie neposkytol.

30. Žiadateľ má za to, že pokiaľ by na účely preukázania dotknutej podmienky účasti týkajúcej sa ekonomickej a odbornej spôsobilosti nebolo možné predložiť zoznam troch rôznych dodávok rôzneho druhu dokladov pre rôzne subjekty, jednalo by o diskriminačnú požiadavku, ktorá by zvýhodňovala uchádzačov, ktorí dodali všetky požadované druhy dokladov jednému subjektu (jednej krajine) oproti uchádzačom, ktorí rôznym subjektom (v rôznych krajinách) dodávali rôzne druhy dokladov, hoci sú schopní dodať všetky požadované druhy dokladov s požadovanou špecifikáciou. Uvedené by malo za následok znemožnenie účasti niektorých záujemcov vo verejnej súťaži a zúženie počtu uchádzačov, a teda aj vplyv na výsledok verejného obstarávania.

31. Návrh žiadateľa na vybavenie tohto bodu b) žiadosti o nápravu je uvedený v časti V. tejto žiadosti nižšie.

c) Zoznam dodávok tovarov – cestovné doklady

32. V Prílohe č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, bode 3.1, časti „Minimálna požadovaná úroveň štandardov“, písm. c) verejný obstarávateľ uviedol: „dodávka čistopisov dokladov formátu ID 3 – cestovné doklady s aplikovaným bezkontaktným čipom v

100% polykarbonátovej karte (s technológiou závesu, ktorý je ukončený pri hornom okraji dátovej karty a neprechádza pozdĺž polykarbonátových vrstiev karty) v objeme minimálne 169 800 kusov čistopisov.“

33. Žiadateľ verejného obstarávateľa v žiadosti o vysvetlenie 1 požiadal o potvrdenie, že verejný obstarávateľ bude za účelom preukázania splnenia tejto podmienky účasti akceptovať dodávky cestovných dokladov vyrobené za použitia

iných technológií / technologických riešení (napr. v súvislosti s technológiou závesu), ktoré sú najmä čo do bezpečnosti, kvality a trvácnosti cestovných dokladov porovnateľné s technológiou / technologickým riešením uvedeným v súťažných podkladoch. Žiadateľ ďalej požiadal o potvrdenie, že verejný obstarávateľ bude za účelom preukázania splnenia tejto podmienky účasti akceptovať dodávky cestovných dokladov, v ktorých je čip vložený v obale (obalovej stránke) cestového dokladu formátu ID 3 s polykarbonátovou dátovou kartou. Žiadateľ napokon požiadal verejného obstarávateľa o vysvetlenie, aby v prípade, že za účelom preukázania splnenia tejto podmienky účasti nebude akceptovať dodávky cestovných dokladov využívajúcich porovnateľné technológie / technické riešenia, vysvetlil, z akých objektívnych dôvodov (napr. konkrétna záväzná právna úprava alebo iný typ záväznej regulácie) si zvolil špecifickú technológiu / technické riešenie opísané v súťažných podkladoch. Verejný obstarávateľ na tieto otázky neodpovedal a požadované vysvetlenia neposkytol.

....

d) Vzorky

39. V Prílohe č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, bode 3.2 verejný obstarávateľ o. i. uviedol: „Pre potreby verejného obstarávania v prípade národných dokladov je nemožné vyrobiť adekvátne prototypy čistopisov dokladov. Z uvedeného dôvodu verejný obstarávateľ požaduje predložiť vzory/specimeny reálne existujúcich čistopisov dokladov, ktoré uchádzač dodáva/dodával pre iné krajiny, pričom tieto sú vyhotovené v súlade s nariadeniami EÚ definujúcimi min. štandardy dokladov krajín EÚ a zároveň v súlade s Opisom predmetu zákazky, a to pre čistopisy dokladov: občiansky preukaz/ID card, povolenie na pobyt, vodičský preukaz a cestovný pas. Vo vyššie uvedenom prípade uchádzač predloží vzory/specimeny reálne existujúcich čistopisov dokladov, ktoré svojimi atribútmi zodpovedajú tomu-ktorému čistopisu dokladu v súlade s Opisom predmetu zákazky, a to v počte 10 kusov pre každú z nižšie uvedených kategórií čistopisov dokladov: [...].“

40. V Prílohe č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, bode 3.2 verejný obstarávateľ ďalej uviedol „V prípade, že uchádzač doteraz nevyrábal niektorý z čistopisov dokladov (resp. žiaden čistopis dokladu) s technickými atribútmi požadovanými pre tú-ktorú kategóriu čistopisov dokladov, môže namiesto vzorov/ specimenov predložiť reprezentačné vzorky. Pre tú-ktorú kategóriu čistopisov dokladov je potrebné predložiť 10 ks reprezentačných vzoriek.“

41. Žiadateľ verejného obstarávateľa v žiadosti o vysvetlenie 1 požiadal, v záujme posúdenia a umožnenia splnenia súvisiacej podmienky verejného obstarávateľa, aby požadované vzory / specimeny / reprezentačné vzorky „vychádzali a boli minimálne na rovnakej úrovni ako majú v súčasnosti používané čistopisy dokladov“ (čl. 1 bod 1.2 Prílohy č. 1 súťažných podkladov), napr. vo vzťahu k bezpečnosti, tlači a pod., o poskytnutie jednej kompletnej sady referenčných

vzorov / specimenov v súčasnosti používaných čistopisov dokladov. V záujme posúdenia a umožnenia splnenia požadovaných tolerancií, žiadateľ verejného obstarávateľa ďalej požiadal o poskytnutie komplexnej technickej špecifikácie (katalóg limitných vzoriek) aktuálne používaných čistopisov dokladov.

42. S ohľadom na tieto požiadavky, ktorých splnenie (poskytnutie referenčných vzorov / specimenov a komplexnej technickej špecifikácie aktuálne používaných čistopisov dokladov) je základným predpokladom pre posúdenie a umožnenie splnenia požiadaviek verejného obstarávateľa vo vzťahu k vzorom / specimenom /reprezentačných vzorkám, žiadateľ v tejto súvislosti napokon verejného obstarávateľa požiadal o predĺženie lehoty na predkladanie ponúk o šesť (6) týždňov odo dňa doručenia vzorov / specimenov a komplexnej technickej špecifikácie aktuálne používaných čistopisov dokladov všetkým záujemcom.

Verejný obstarávateľ na tieto otázky neodpovedal a požadované vysvetlenia a špecifikácie neposkytol.

43. V kontexte vyššie označenej požiadavky verejného obstarávateľa sa predovšetkým javí, že požiadavka na poskytnutie vzorky dokladov z iného reálne existujúceho projektu (t. j. národných dokladov inej krajiny) by mala za následok porušenie existujúcich dohôd o mlčanlivosti medzi uchádzačom a príslušným orgánom dotknutej krajiny a súvisiacich záväzkov; v tomto smere je vzorku predtým reálne vyrábaných čistopisov dokladov objektívne schopný predložiť opäť len súčasný dodávateľ dokladov SR.

44. V tejto súvislosti pritom verejný obstarávateľ od uchádzačov výslovne vyžaduje porušenie takejto povinnosti (pokiaľ je daná, čo je s ohľadom na povahu vzoriek dôvodné predpokladať), keďže predloženie reprezentačných vzoriek pripúšťa len „v prípade, že uchádzač doteraz nevyrábal niektorý z čistopisov dokladov (resp. žiaden čistopis dokladu) s technickými atribútmi požadovanými pre tú-ktorú kategóriu“, z ktorej formulácie vyplýva, že ak také čistopisy dokladov uchádzač vyrábal, musí ich predložiť a nemôže ich nahradiť reprezentačnou vzorkou. Takáto požiadavka je zjavne neprimeraná a potenciálne nesplniteľná žiadnym uchádzačom, s výnimkou súčasného dodávateľa čistopisov dokladov SR.

45. Z obsahu súťažných podkladov sa zároveň javí, že reprezentačné vzorky majú byť vyrobené špeciálne podľa Prílohy č. 1 súťažných podkladov (Opis predmetu zákazky, technické požiadavky). Súčasne si verejný obstarávateľ kladie požiadavku, že „Materiály čistopisov, grafické vyhotovenie, texty, použité techniky vyhotovenia, ochranné prvky, povolené tolerancie, kvalita vyhotovenia, vrátane kompatibility s personalizáciou laserovým gravírovaním v NPC, musia vychádzať a byť minimálne na rovnakej úrovni ako majú v súčasnosti používané čistopisydokladov“ (čl. 1 bod 1.2 Prílohy č. 1 súťažných podkladov).

46. Z uvedeného je zrejmé, že požadované vzory / specimeny / reprezentačné vzorky s požadovanou špecifikáciou v spojení s opakovanou požiadavkou, že predložené referencie sa majú týkať dodávok dokladov, vyhotovených v súlade s nariadeniami EÚ definujúcimi min. štandardy dokladov krajín EÚ, s minimálne rovnakou kvalitou vyhotovenia a úrovňou technického zabezpečenia, aké je v súčasných dokladoch SR“ (viď aj písm. b) tejto časti IV. žiadosti), je opäť schopný predložiť len súčasný dodávateľ čistopisov dokladov SR.

47. Uvedené platí o to viac s prihliadnutím na vyššie popísanú absenciu poskytnutia technickej špecifikácie a referenčných vzorov aktuálne používaných čistopisov dokladov a nedostatočnú dĺžku lehoty na prekladanie ponúk stanovenú verejným obstarávateľom, ktorá nezohľadňuje zložitosť predmetu zákazky a čas potrebný na vypracovanie ponúk, vrátane času potrebného na vyrobenie reprezentačných vzoriek. Tieto vzorky totiž musia byť vyrobené špecificky podľa požiadaviek verejného obstarávateľa (podstatná časť ktorých doteraz s ohľadom na neposkytnutie podrobných špecifikácií dokonca ani nie je známa) a možnosť ich výroby a predloženia v tak krátkom čase je prakticky vylúčená. Lehota na predkladanie ponúk je aj z tohto dôvodu stanovená v rozpore s § 21 ods. 2 ZVO.

48. Podmienka účasti vyžadujúca preukázanie technickej spôsobilosti alebo odbornej spôsobilosti predložením vzoriek, vo vzťahu ku ktorým verejný obstarávateľ vyžaduje buď porušenie povinnosti mlčanlivosti uchádzačom voči

inému subjektu (orgánu inej krajiny), alebo (len ak uchádzač čistopisy dokladov v požadovanej špecifikácii predtým nevyrábal) výrobu osobitných reprezentačných vzoriek, na ktorý účel však verejný obstarávateľ záujemcom neposkytne komplexnú technickú špecifikáciu a referenčné vzory, čím uchádzačom znemožní preukázanie splnenia podmienok účasti, ktoré tak môže objektívne splniť len súčasný dodávateľ dokladov, je celkom zjavne nezákonná, neprimeraná, sťažuje až znemožňuje účasť iných záujemcov vo verejnej súťaži, odporuje základným princípom verejného obstarávania a je diskriminačná. Takto stanovená podmienka účasti opäť môže mať vplyv na výsledok verejného obstarávania.

49. Návrh žiadateľa na vybavenie tohto bodu d) žiadosti o nápravu je uvedený v časti V. tejto žiadosti nižšie.

e) Metodika vyhodnocovania vzoriek

50. V Prílohe č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, za bodom 3.4 (podľa § 34 ods. 1 písm. j) zákona) v časti bez osobitného označenia verejný obstarávateľ uviedol niektoré informácie k parametrom vyhodnotenia vzoriek, vrátane nasledovného textu:

„Súlad vzoriek s minimálnymi štandardmi dokladov krajín EÚ a Opisom predmetu zákazky, za účelom preukázania splnenia podmienok technickej a odbornej spôsobilosti, bude posudzovaný v zmysle normy ISO 17025 v súlade s

akreditovaným štandardným pracovným postupom.“

51. Žiadateľ verejného obstarávateľa v žiadosti o vysvetlenie 1 požiadal o vysvetlenie, či organizácia, ktorá bude vzorky posudzovať a vykonávať testy, je akreditovaná podľa DIN EN ISO/IEC 17025. Žiadateľ ďalej požiadal o vysvetlenie, či testy, ktoré bude organizácia vykonávať na posúdenie súladu vzoriek s minimálnymi štandardmi dokladov krajín EÚ a Opisom predmetu zákazky, sú súčasťou akreditácie danej organizácie podľa DIN EN ISO/IEC 17025 (t. j. či daná organizácia má akreditáciu na vykonanie konkrétne daných testov). Žiadateľ napokon požiadal o vysvetlenie, podľa akých skúšobných/testovacích noriem a štandardov sa budú vykonávať jednotlivé testy (posudzovanie súladu vzoriek s minimálnymi štandardmi dokladov krajín EÚ a Opisom predmetu zákazky).

Verejný obstarávateľ na tieto otázky neodpovedal a požadované vysvetlenia a špecifikácie neposkytol.

52. DIN EN ISO/IEC 17025 je medzinárodne uznávaným štandardom na získanie akreditácie pre organizáciu / laboratórium na vykonávane testovania a kalibrácie. Špecifikuje všeobecné požiadavky na spôsobilosť, nestrannosť a jednotnú prevádzku laboratórií a vzťahuje sa na všetky organizácie vykonávajúce laboratórne činnosti. Z uvedeného však nie je zrejmé, kto a ako vykoná samotné posúdenie súladu vzoriek s minimálnymi štandardmi dokladov krajín EÚ a Opisom predmetu zákazky.

53. Takto stanovená podmienka účasti je neurčitá a netransparentná. Uchádzač nemá možnosť vopred vedieť, či organizácia, ktorá má posudzovať vzorky a vykonávať testy, vôbec disponuje akreditáciou v zmysle normy uvedenej verejným obstarávateľom, ďalej pokiaľ akreditovaná je, či pod jej akreditáciu spadá aj vykonanie testov na posúdenie súladu vzoriek s minimálnymi štandardmi dokladov krajín EÚ a Opisom predmetu zákazky, ako ani podľa akých

skúšobných/testovacích noriem a štandardov sa budú vykonávať jednotlivé testy. Neurčito a netransparentne stanovená požiadavka účasti žiadateľovi sťažuje spracovanie a predloženie kvalifikovanej súťažnej ponuky, vrátane predloženia vzoriek spĺňajúcich požiadavky verejného obstarávateľa, a teda môže mať vplyv na výsledok verejného obstarávania.

54. Návrh žiadateľa na vybavenie tohto bodu e) žiadosti o nápravu je uvedený v časti V. tejto žiadosti nižšie.

f) Technická špecifikácia - cestovný doklad

55. V Prílohe č. 1 súťažných podkladov – Opis predmetu zákazky, technické požiadavky, bode 1.3.1 Technická špecifikácia – Cestovný doklad, časti „Polykarbonátová karta s bezkontaktným čipom“ verejný obstarávateľ o. i. uviedol:

„Polykarbonátová karta musí byť v mieste zošitia s obalom a vnútornými listami s vízovými stranami pripevnená prostredníctvom závesu, ktorý končí pri hornom okraji dátovej karty. Úchyt polykarbonátovej karty môže byť istený

vysokobezpečným celistvosť a trvácnosť zaručujúcim spôsobom pomocou okienkového polypropylénového pásiku, zodpovedajúcim spôsobu upevnenia na súčasných cestovných dokladoch SR.“

....

g) Požiadavky na rovnakú úroveň ako v súčasnosti používaný čistopis dokladu

60. Verejný obstarávateľ vo viacerých častiach Prílohy č. 1 súťažných podkladov – Opis predmetu zákazky, technické požiadavky, uviedol požiadavku, že „Materiál čistopisu dokladu, použité techniky vyhotovenia, ochranné prvky, kvalita

vyhotovenia vrátane personalizácie musia byť minimálne na rovnakej úrovni ako má v súčasnosti používaný čistopis [...].“

61. Takto, resp. obdobne formulovaná požiadavka je uvedená napr. v bode 1.2.4 Technická špecifikácia – Služobný preukaz, v bode 1.2.7 Technická špecifikácia – Zbrojný preukaz a v bode 1.3.1 Technická špecifikácia – cestovný doklad. Žiadateľ pre úplnosť dodáva, že táto požiadavka verejného obstarávateľa je v niektorých prípadoch formulovaná nezmyselne, resp. chybne – napr. v prípade zbrojných preukazov (bod 1.2.7) verejný obstarávateľ žiada, aby boli požadované vlastnosti „minimálne na rovnakej úrovni ako má v súčasnosti používaný čistopis osvedčenia

o evidencii vozidla.“

62. Neurčito formulovaná požiadavka a nedostatočná špecifikácia nezabezpečuje spravodlivú súťaž a je diskriminačná. Jediný uchádzač, ktorý môže vo svojej ponuke relevantne zohľadniť všetky požiadavky spojené s požadovanými vlastnosťami dokladov, ktoré majú byť na rovnakej úrovni, ako v súčasnosti používané čistopisy dokladov, vrátane ich materiálu, použitých techník vyhotovenia, všetkých ochranných prvkov a kvality vyhotovenia vrátane personalizácie, je súčasný dodávateľ čistopisov dokladov. Uvedené naopak znevýhodňuje všetkých ostatných uchádzačov, ktorí tieto vlastnosti detailne nepoznajú, pričom ich podrobný opis v súťažných podkladoch uvedený nie je. To má vplyv na ponuku týchto uchádzačov, ktorá môže byť o. i. podhodnotená alebo naopak nadhodnotená čo do ponúknutej ceny, a teda aj potenciálny vplyv na výsledok verejného obstarávania.

63. Návrh žiadateľa na vybavenie tohto bodu g) žiadosti o nápravu je uvedený v časti V. tejto žiadosti nižšie.

h) Požiadavky spojené s HW a SW platformou čipov

64. Verejný obstarávateľ v Prílohe č. 1 súťažných podkladov – Opis predmetu zákazky, technické požiadavky, bode 1.2.6 Technická špecifikácia - Osvedčenie o evidencii časť I (OoE l), časti „HW a SW platforma čipu uvádza: „Je nutné, aby bola čipová platforma (HW a SW) kompatibilná s riešením, ktoré je v súčasnosti nasadené a používané. V nasadenom riešení je používaný čip s operačným systémom Cosmo v9.1 s appletom CombICAO v2.2. Čistopisy musia byť pripravené na doplnenie čipu s kontaktným alebo duálnym rozhraním, ktorého HW a SW bude zhodný s existujúcim OoE I alebo čipu s kontaktným alebo duálnym rozhraním s alternatívnou platformou operačného systému, ktorá bude kompatibilná s existujúcou infraštruktúrou autentifikácie a autorizácie v

elektronických službách verejnej správy. Personalizácia čipu a jeho operačný systém musí byť integrovateľný do existujúceho personalizačného procesu v NPC. Inicializácia čipov bude vykonaná vopred dohodnutým kľúčom jedinečným pre výrobcu a NPC.“

65. Žiadateľ verejného obstarávateľa v žiadosti o vysvetlenie 2 požiadal vo vzťahu k požiadavkám uvedeným v bode 1.2.6 Technická špecifikácia - Osvedčenie o evidencii časť I (OoE l), časti „HW a SW platforma čipu“ o vysvetlenie, či sú funkcie autentifikácie a autorizácie dostupné aj na súčasnej platforme a či existujú v tejto oblasti rôzne generácie / verzie a či sa správajú / fungujú rovnako.

66. Verejný obstarávateľ na túto otázku žiadateľa odpovedal vo vysvetlení č. 8 len čiastočne, keď uviedol: „OoE I (eTP) nepoužíva funkcie autentifikácie a autorizácie. V elektronických službách je používaná funkcia vyčítania údajov z

OoE I.“ Na časť otázky, či v tejto oblasti existujú rôzne generácie / verzie a si sa správajú / fungujú rovnako verejný obstarávateľ nereagoval a požadované vysvetlenie žiadateľovi neposkytol.

67. Nedostatočné vymedzenie popísaných požiadaviek na predmet zákazky a ich neurčitosť a neposkytnutie vysvetlenia požadovaného žiadateľom zo strany verejného obstarávateľa žiadateľovi sťažuje spracovanie a predloženie kvalifikovanej súťažnej ponuky tak, aby zohľadňovala všetky požiadavky na predmet zákazky vyžadované verejným obstarávateľom. Vyššie popísaná požiadavka je súčasne opäť diskriminačná, keď v prípade technickej špecifikácie pre Osvedčenie o evidencii časť I uvádza výlučne riešenie súčasného dodávateľa čistopisov dokladov (ComblCAO v2.2) a neuvádza aj predtým používané kompatibilné riešenie (CardOS). V dôsledku uvedeného môže byť ponuka žiadateľa o. i. podhodnotená alebo naopak nadhodnotená čo do ponúknutej ceny, a zároveň súčasný dodávateľ je nedôvodne zvýhodnený oproti ostatným uchádzačom, čo môže mať vplyv na výsledok verejného obstarávania.

68. Návrh žiadateľa na vybavenie tohto bodu h) žiadosti o nápravu je uvedený v časti V. tejto žiadosti nižšie.

i) Požiadavky na bezpečnosť

69. Verejný obstarávateľ v Prílohe č. 1 súťažných podkladov – Opis predmetu zákazky, technické požiadavky, časti 2 Ďalšie osobitné podmienky, ktorým podlieha plnenie zmluvy, bode 2.1.6.7 Bezpečnosť uviedol: „2.1.6.7 Bezpečnosť.

Uchádzač musí disponovať úrovňou ochrany utajovaných skutočností na stupeň „EU SECRET“. Priemyselná bezpečnosť sa musí vzťahovať aj na všetky prevádzky, v ktorých sa budú čistopisy dokladov SR vyrábať. Uchádzač musí preukázať existenciu certifikátu poskytnutím jeho overenej kópie ešte pred podpisom rámcovej dohody.“

70. Ďalej v zmysle bodu 25.2 písm. b) súťažných podkladov: „Úspešný uchádzač pred podpisom rámcovej dohody, ktorá bude výsledkom tohto verejného obstarávania v rámci poskytnutia riadnej súčinnosti podľa § 56 ods. 8 zákona bude povinný (b) preukázať sa oprávnením na oboznamovanie sa s utajovanými skutočnosťami na úrovni bezpečnosti EU SECRET, a to v zmysle dokumentu vydaného príslušnou autoritou.“

71. Rovnako v zmysle Prílohy č. 2 súťažných podkladov – návrh rámcovej dohody, čl. XII Kontrolné a bezpečnostné opatrenia, ods. 18: „Uchádzač musí disponovať úrovňou ochrany utajovaných skutočností na stupeň „EU SECRET“. Priemyselná bezpečnosť sa musí vzťahovať aj na všetky prevádzky, v ktorých sa budú čistopisy dokladov SR vyrábať. Uchádzač musí preukázať existenciu certifikátu poskytnutím jeho overenej kópie ešte pred podpisom rámcovej dohody. Úspešný uchádzač má povinnosť disponovať touto previerkou po celú dobu platnosti Rámcovej dohody.“

72. Napokon podľa Prílohy č. 2 súťažných podkladov – návrh rámcovej dohody, čl. XVIII Osobitné ustanovenia, ods. 1 písm. a): „Predávajúci má povinnosť po celú dobu platnosti tejto dohody mať platnú previerku o priemyselnej bezpečnosti minimálne na stupeň „Dôverné“ podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov alebo podľa príslušných právnych predpisov a noriem o ochrane utajovaných skutočností v krajine, kde bol doklad o priemyselnej bezpečnosti vydaný musí mať so Slovenskou republikou uzavretú medzištátnu zmluvu o vzájomnej ochrane a výmene utajovaných skutočností. Platný doklad previerky o priemyselnej bezpečnosti tvorí Prílohu č. 4 tejto dohody.“

73. Žiadateľ verejného obstarávateľa v žiadosti o vysvetlenie 2 o. i. požiadal o opravu súťažných podkladov tak, aby rešpektovali znenie medzinárodných zmlúv o vzájomnej ochrane utajovaných skutočností, ktorými je Slovenská republika viazaná a národné predpisy iných štátov na úseku ochrany utajovaných skutočností a aby umožnili účasť uchádzačov z týchto iných štátov.

74. Verejný obstarávateľ na vyššie uvedenú požiadavku žiadateľa zareagoval nasledovne: „Verejný obstarávateľ nebude meniť súťažné podklady. Verejný obstarávateľ trvá na podmienkach uvedených v bode 2.1.6.7 Bezpečnosť Prílohy č. 1 súťažných podkladov. Táto požiadavka je v súlade s Rozhodnutím Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ.“

75. Vysvetlenie verejného obstarávateľa je zjavne nedostatočné a jeho závery nesprávne. V zmysle čl. 44 Priemyselná bezpečnostná previerka Rozhodnutia Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ:

„1. „Priemyselná bezpečnostná previerka“ (Facility Security Clearance – FSC) je správne rozhodnutie NSA, DSA alebo akéhokoľvek iného príslušného bezpečnostného orgánu, že zariadenie môže z hľadiska bezpečnosti zaistiť primeranú ochranu EUCI pre určený stupeň utajenia.

2. FSC udelená NSA, DSA alebo akýmkoľvek iným príslušným bezpečnostným orgánom členského štátu s cieľom uviesť v súlade s vnútroštátnymi zákonmi a inými právnymi predpismi, že hospodársky subjekt je schopný chrániť EUCI na príslušnom stupni utajenia (CONFIDENTIEL UE/EU CONFIDENTIAL alebo SECRET UE/EU SECRET) vo svojich zariadeniach, sa predloží bezpečnostnému orgánu Komisie, ktorý ju postúpi oddeleniu Komisie konajúcemu ako verejný obstarávateľ alebo orgán poskytujúci grant pred tým, než sa záujemcovi, uchádzačovi alebo dodávateľovi, resp. žiadateľovi o grant alebo príjemcovi grantu poskytne alebo udelí prístup k EUCI.

3. V prípade potreby verejný obstarávateľ oznámi prostredníctvom bezpečnostného orgánu Komisie príslušnému NSA, DSA alebo akémukoľvek inému príslušnému bezpečnostnému orgánu, že FSC je potrebná na účely plnenia zmluvy. FSC alebo PSC sa vyžaduje, ak sa počas postupu verejného obstarávania alebo udelenia grantu musia poskytnúť EUCI so stupňom utajenia CONFIDENTIEL UE/EU CONFIDENTIAL alebo SECRET UE/EU SECRET.

4. Verejný obstarávateľ alebo orgán poskytujúci grant neuzavrie utajovanú zmluvu alebo dohodu o grante s uprednostňovaným uchádzačom alebo účastníkom, kým mu NSA, DSA alebo akýkoľvek iný príslušný bezpečnostný orgán členského štátu, v ktorom má dotknutý dodávateľ alebo subdodávateľ sídlo, nepotvrdí, že príslušná FSC bola v potrebných prípadoch vydaná.

5. Keď bol bezpečnostný orgán Komisie informovaný NSA, DSA alebo akýmkoľvek iným príslušným bezpečnostným orgánom, ktorý vydal FSC, o zmenách, ktoré majú vplyv na FSC, informuje o tom oddelenie Komisie konajúce ako verejný obstarávateľ alebo orgán poskytujúci grant. V prípade subdodávateľskej zmluvy sa náležite informuje NSA, DSA alebo akýkoľvek iný príslušný bezpečnostný orgán.

6. Odňatie FSC príslušným NSA, DSA alebo akýmkoľvek iným príslušným bezpečnostným orgánom predstavuje pre verejného obstarávateľa alebo orgán poskytujúci grant dostatočný dôvod na vypovedanie utajovanej zmluvy alebo na

vylúčenie záujemcu, uchádzača alebo žiadateľa zo súťaže. Ustanovenie v tomto zmysle sa uvedie vo vzorových zmluvách a dohodách o grante, ktoré sa majú vypracovať.“

76. Z vyššie citovaného ustanovenia je zrejmé, že tam uvedený postup sa aplikuje v prípade, keď ako verejný obstarávateľ vystupuje príslušné oddelenie Komisie, t.j. ide o odlišný prípad, ako v prípade verejnej súťaže vyhlásenej ministerstvom. Aj v takom prípade je navyše zrejmé, že priemyselnú bezpečnostnú previerku nepredkladá priamo príslušný hospodársky subjekt, no predkladá ju príslušný národný bezpečnostný orgán alebo určený bezpečnostný orgán bezpečnostnému orgánu Komisie, ktorý ju následne predkladá oddeleniu Komisie vystupujúcemu ako verejný obstarávateľ, t. j. uplatní sa obdobný postup, ako žiadateľ uvádzal vo svojej žiadosti o vysvetlenie 2.

77. V prípade verejnej súťaže vyhlásenej verejným obstarávateľom je pri získaní potvrdenia o priemyselnej bezpečnosti nutné postupovať v súlade s ustanoveniami nemeckého zákona o požiadavkách a postupoch pre federálne bezpečnostné previerky a ochranu utajovaných skutočností (zákon o previerkach bezpečnosti) ako aj podľa príručky na vykonávanie zákona o previerkach bezpečnosti, ktoré sú právne záväzné.

78. V zmysle bodu 2.4.1.1 (2) príručky na vykonávanie zákona o previerkach bezpečnosti potvrdenie o priemyselnej bezpečnosti sa nesmie kopírovať ani sprístupňovať tretím osobám, a preto ho žiadateľ nie je oprávnený predložiť

verejnému obstarávateľovi priamo.

79. Medzi vládou Slovenskej republiky a vládou Spolkovej republiky Nemecko bola uzavretá Dohoda o vzájomnej ochrane utajovaných skutočností z 01.07.1998 (oznámenie č. 289/1998 Z. z.), v znení dodatku k dohode z 14.12.2007

(oznámenie č. 49/2008 Z. z.); (ďalej spolu ako „Dohoda“).

80. V zmysle Dohody strana Dohody (štát) sprístupňuje dôverné informácie druhej strane Dohody (štátu) prostredníctvom na to výslovne oprávnených úradov, za účelom vyhovieť požiadavkám verejnej správy alebo v rámci štátnych objednávok verejných alebo súkromných sektorov.

81. Ďalej, podľa článku 2a ods. 2 Dohody: „Zmluvné strany uznávajú na základe žiadosti príslušného orgánu štátu druhej zmluvnej strany potvrdenia o priemyselnej bezpečnosti právnických osôb vydané v súlade s príslušnými vnútroštátnymi právnymi predpismi na štátnom území druhej zmluvnej strany.“

82. Potvrdenie o priemyselnej bezpečnosti žiadateľa tak môže byť poskytnuté verejnému obstarávateľovi výlučne na základe „Žiadosti o potvrdenie o priemyselnej bezpečnosti” („Request for a Facility Security Clearance Assurance”),

podanej Národným bezpečnostným úradom Slovenskej republiky na Federálne ministerstvo hospodárstva a energetiky Spolkovej republiky Nemecko („Bundesministerium für Wirtschaft und Energie" - BMWi), 53107 Bonn, Nemecko.

Žiadosť tretej osoby o potvrdenie stupňa priemyselnej bezpečnosti auditovanej spoločnosti podáva príslušný štátny orgán federálnemu ministerstvu hospodárstva a energetiky prostredníctvom formulára „Príloha 05a – Žiadosť o potvrdenie priemyselnej bezpečnosti” (“Anlage 05a - Request for a Facility Security Clearance (FSCIS))“.

83. Požiadavka na poskytnutie overenej kópie certifikátu preukazujúceho, že (úspešný) uchádzať má platnú previerku o priemyselnej bezpečnosti na požadovaný stupeň, pred podpisom zmluvy s vereným obstarávateľom, je diskriminačná, neoprávnená a pre minimálne niektorých uchádzačov objektívne nesplniteľná. Ako je zrejmé zo skutočností uvedených vyššie, právne poriadky niektorých krajín považujú za utajovanú skutočnosť aj samotné potvrdenie o priemyselnej bezpečnosti a držitelia týchto potvrdení nie sú oprávnení priamo ich predkladať.

84. Vyššie uvedená požiadavka na predloženie osvedčenej kópie certifikáciu o priemyselnej bezpečnosti priamo (úspešným) uchádzačom verejnému obstarávateľovi znemožňujú spracovanie a predloženie kvalifikovanej ponuky,

resp. úspešné vykonanie všetkých úkonov (poskytnutím súčinnosti) potrebných pre uzavretie zmluvy medzi úspešných uchádzačom a verejným obstarávateľom.

Táto požiadavka odporuje základným princípom verejného obstarávania, pričom nepochybne môže mať vplyv na výsledok verejného obstarávania.

85. Návrh žiadateľa na vybavenie tohto bodu i) žiadosti o nápravu je uvedený v časti V. tejto žiadosti nižšie.

j) Dôkazy

86. Vyššie uvádzané skutočnosti vyplývajú z dokumentácia o priebehu verejného obstarávania vedenej verejným obstarávateľom v zmysle § 24 ZVO, z žiadosti o vysvetlenie 1 a žiadosti o vysvetlenie 2, ktoré tvoria súčasť dokumentácie o priebehu verejného obstarávania a zo všeobecne záväzných právnych predpisov a verejne dostupných štandardov a informácií.

87. Napriek tomu, že žiadosť o vysvetlenie 1 a žiadosť o vysvetlenie 2 boli verejnému obstarávateľovi doručené v súlade s časťou II súťažných podkladov – Komunikácia a vysvetľovanie, a to prostredníctvom komunikačného rozhrania systému JOSEPHINE, tieto tvoria súčasť dokumentácie o priebehu verejného obstarávania a verejný obstarávateľ nimi nepochybne disponuje, žiadateľ z dôvodu právnej opatrnosti predkladá žiadosť o vysvetlenie 1 a žiadosť o vysvetlenie 2 ako dôkazy a osobitné prílohy aj k tejto žiadosti o nápravu.

**V. NÁVRH ŽIADATEĽA NA VYBAVENIE ŽIADOSTI O NÁPRAVU**

88. Žiadateľ s ohľadom na skutočnosti uvedené v predchádzajúcej časti IV. Tejto žiadosti o nápravu navrhuje, aby verejný obstarávateľ zjednal nápravu nasledovne:

a) Vo vzťahu k časti IV. bodu a) tejto žiadosti o nápravu (Vysvetlenie; lehota na predkladanie ponúk) žiadateľ žiada, aby verejný obstarávateľ žiadateľovi a všetkým záujemcom, ktorí sú mu známi, poskytol vysvetlenia (t. j. odpovede na

všetky otázky žiadateľa) požadované žiadateľom v žiadosti o vysvetlenie 1 a doplnil vysvetlenia vo vzťahu k žiadosti o vysvetlenie 2, nakoľko požadované vysvetlenia sú potrebné na vypracovanie ponuky a na preukázanie splnenia

podmienok účasti vo verejnej súťaži.

Žiadateľ ďalej žiada, aby verejný obstarávateľ v súlade s § 21 ods. 4 písm. a) ZVO primerane predĺžil lehotu na predkladanie ponúk tak, aby táto súčasne zodpovedala zákonným požiadavkám v zmysle § 21 ods. 2 ZVO a zohľadňovala zložitosť predmetu zákazky a čas potrebný na vypracovanie ponúk.

b) Vo vzťahu k časti IV. bodu b) tejto žiadosti o nápravu (Zoznam dodávok tovarov - všeobecne) žiadateľ žiada, aby verejný obstarávateľ upravil v Prílohe č. 5 súťažných podkladov - Podmienky účasti, článku 3 - Technická a odborná

spôsobilosť podľa § 34 zákona, bode 3.1, časti „Minimálna požadovaná úroveň štandardov“ svoje požiadavky tak, že za účelom preukázania splnenia tejto podmienky účasti bude verejný obstarávateľ akceptovať referencie - zoznamy

dodávok všetkých rovnakých alebo podobných tovarov, ako sú uvedené v opise predmetu zákazky .

Žiadateľ ďalej žiada, aby verejný obstarávateľ do Prílohy č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, bodu 3.1, časti „Minimálna požadovaná úroveň štandardov“ vo vzťahu k požiadavke na predloženie zoznamu dodávok tovaru doplnil informáciu, že sa môže jednať o tri rôzne dodávky rôzneho druhu dokladov pre jeden alebo viaceré rôzne subjekty.

Žiadateľ súčasne uvádza možné znenie časti „Minimálnej požadovanej úrovne štandardov“ po vykonaní požadovanej nápravy:

„Splnenie vyššie uvedeného uchádzač preukáže predložením zoznamu dodávok rovnakých alebo podobných tovarov, ako sú uvedené v opise predmetu zákazky, uskutočnených za predchádzajúce tri roky, ktorý musí obsahovať minimálne tri rôzne dodávky čistopisov ľubovoľných dokladov národného významu (osvedčení o evidencii, identifikačných dokladov, občianskych preukazov, cestovných dokladov, vodičských preukazov, povolení na pobyt alebo iných dokladov národného významu) pre jeden alebo viaceré rôzne subjekty v minimálnej súhrnnej hodnote

11 886 000,00 EUR bez DPH, preukazujúcich technickú spôsobilosť [...].“

Žiadateľ rovnako žiada, aby verejný obstarávateľ obdobnú nápravu, t. j. vypustenie požiadavky na predloženie referencií / zoznamov dodávok len takých tovarov - dokladov, ktoré sú vyhotovené v súlade s nariadeniami EÚ definujúcimi min. štandardy dokladov krajín EÚ a s minimálne rovnakou kvalitou vyhotovenia a úrovňou technického zabezpečenia, aké je v súčasných dokladoch SR a jej nahradenie požiadavkou na predloženie referencií - zoznamov dodávok rovnakých alebo podobných tovarov, ako sú uvedené v opise predmetu zákazky, vykonal aj vo všetkých ostatných častiach Prílohy č. 5 súťažných podkladov – Podmienky účasti, v ktorých sa táto podmienka uvádza.

c) Vo vzťahu k časti IV. bodu c) tejto žiadosti o nápravu (Zoznam dodávok tovarov – cestovné doklady) žiadateľ žiada, aby verejný obstarávateľ upravil v Prílohe č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, bode 3.1, časti „Minimálna požadovaná úroveň štandardov“, písm. c) svoje požiadavky tak, že za účelom preukázania splnenia tejto podmienky účasti bude verejný obstarávateľ akceptovať zoznamy dodávok čistopisov dokladov formátu ID-3 s technológiou závesu zabezpečujúcou rovnakú alebo porovnateľnú úroveň bezpečnosti a trvácnosti ako súčasné cestovné doklady SR.

Žiadateľ súčasne uvádza možné znenie časti „Minimálnej požadovanej úrovne štandardov“ po vykonaní požadovanej nápravy:

„dodávka čistopisov dokladov formátu ID 3 – cestovné doklady s aplikovaným bezkontaktným čipom v 100% polykarbonátovej karte (s technológiou závesu zabezpečujúcou rovnakú alebo porovnateľnú úroveň bezpečnosti a trvácnosti ako súčasné cestovné doklady SR) v objeme minimálne 169 800 kusov čistopisov.“

d) Vo vzťahu k časti IV. bodu d) tejto žiadosti o nápravu (Vzorky) žiadateľ žiada,aby verejný obstarávateľ upravil znenie Prílohy č. 5 súťažných podkladov -Podmienky účasti, článku 3 - Technická a odborná spôsobilosť podľa § 34 zákona,bodu 3.2 tak, aby predloženie vzorov/specimenov reálne existujúcich čistopisovdokladov, ktoré uchádzač dodáva/dodával pre iné krajiny, požadoval len v prípade,ak tým nedôjde k porušeniu povinnosti mlčanlivosti alebo inej obdobnej povinnostiuchádzača v súvislosti s dodávkou predmetných dokladov. V opačnom prípade jeuchádzač rovnako oprávnený predložiť reprezentačné vzorky.

Žiadateľ súčasne uvádza možné znenie dotknutých podmienok po vykonaní požadovanej nápravy:

„Pre potreby verejného obstarávania v prípade národných dokladov je nemožné vyrobiť adekvátne prototypy čistopisov dokladov.

Z uvedeného dôvodu verejný obstarávateľ požaduje predložiť vzory/specimeny reálne existujúcich čistopisov dokladov, ktoré uchádzač dodáva/dodával pre iné krajiny, za predpokladu, že tým nedôjde k porušeniu povinnosti mlčanlivosti alebo inej obdobnej povinnosti uchádzača v súvislosti s dodávkou predmetných dokladov, pričom tieto sú vyhotovené v súlade s nariadeniami EÚ definujúcimi min. štandardy dokladov krajín EÚ a zároveň v súlade s Opisom predmetu zákazky, a to pre čistopisy dokladov: občiansky preukaz/ID card, povolenie na pobyt, vodičský preukaz a cestovný pas.

Vo vyššie uvedenom prípade uchádzač predloží vzory/specimeny reálne existujúcich čistopisov dokladov, ktoré svojimi atribútmi zodpovedajú tomu-ktorému čistopisu dokladu v súlade s Opisom predmetu zákazky, a to v počte 10 kusov pre každú z nižšie uvedených kategórií čistopisov dokladov: [...]

V prípade, že uchádzač doteraz nevyrábal niektorý z čistopisov dokladov (resp. žiaden čistopis dokladu) s technickými atribútmi požadovanými pre tú-ktorú kategóriu čistopisov dokladov, alebo ak predloženiu vzory/specimeny reálne

existujúcich čistopisov dokladov, ktoré uchádzač dodáva/dodával pre iné krajiny, bráni povinnosť mlčanlivosti alebo iná obdobná povinnosť uchádzača v súvislosti s dodávkou predmetných dokladov, môže namiesto vzorov/ specimenov predložiť reprezentačné vzorky. Pre tú-ktorú kategóriu čistopisov dokladov je potrebné predložiť 10 ks reprezentačných vzoriek.“

Žiadateľ vo vzťahu k časti IV. bodu d) tejto žiadosti o nápravu (Vzorky) ďalej žiada, aby verejný obstarávateľ do Prílohy č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, bodu 3.2 doplnil komplexnú technickú špecifikáciu (katalóg limitných vzoriek) aktuálne používaných čistopisov dokladov, alebo aby takú špecifikáciu poskytol každému záujemcovi.

Žiadateľ zároveň žiada, aby verejný obstarávateľ každému záujemcovi poskytol jednu kompletnú sadu referenčných vzorov / specimenov v súčasnosti používaných čistopisov dokladov SR.

Žiadateľ v tejto súvislosti napokon verejného obstarávateľa žiada, aby predĺžil lehotu na predkladanie ponúk tak, aby táto spĺňala zákonné požiadavky v zmysle § 21 ods. 2 ZVO, t. j. aby zohľadňovala zložitosť predmetu zákazky a čas potrebný na vypracovanie ponúk, vrátane času potrebného na vyrobenie špecifických vzoriek na účely preukázania dotknutej podmienky účasti týkajúcej sa technickej spôsobilosti alebo odbornej spôsobilosti. V tejto súvislosti je potrebné zohľadniť o. i. moment doručenia vzorov / specimenov a komplexnej technickej špecifikácie aktuálne používaných čistopisov dokladov SR všetkým záujemcom, pričom lehota na predkladanie ponúk by nemala uplynúť skôr ako šesť (6) týždňov od doručenia vzorov / specimenov a komplexnej technickej špecifikácie aktuálne používaných čistopisov dokladov SR poslednému zo záujemcov.

e) Vo vzťahu k časti IV. bodu e) tejto žiadosti o nápravu (Metodika vyhodnocovania vzoriek) žiadateľ žiada, aby verejný obstarávateľ do Prílohy č. 5 súťažných podkladov - Podmienky účasti, článku 3 - Technická a odborná spôsobilosť podľa § 34 zákona, za bod 3.4 (podľa § 34 ods. 1 písm. j) zákona) do časti bez osobitného označenia, v ktorej sa uvádzajú niektoré informácie k parametrom vyhodnotenia vzoriek, doplnil informácie o tom, či organizácia, ktorá bude vzorky posudzovať a vykonávať testy, je akreditovaná podľa DIN EN ISO/IEC 17025, ďalej či testy, ktoré bude organizácia vykonávať na posúdenie súladu vzoriek, sú súčasťou akreditácie danej organizácie podľa DIN EN ISO/IEC 17025 (t. j. či daná organizácia má akreditáciu na vykonanie konkrétne daných testov) a podľa akých

skúšobných/testovacích noriem a štandardov sa budú vykonávať jednotlivé testy.

f) Vo vzťahu k časti IV. bodu f) tejto žiadosti o nápravu (Technická špecifikácia - cestovný doklad) žiadateľ žiada, aby verejný obstarávateľ upravil znenie Prílohy č. 1 súťažných podkladov – Opis predmetu zákazky, technické požiadavky, bodu 1.3.1 Technická špecifikácia – Cestovný doklad, časť „Polykarbonátová karta s bezkontaktným čipom“ tak, že umožní použitie technológie závesu polykarbonátovej karty zabezpečujúcej najmenej rovnakú úroveň bezpečnosti a

trvácnosti ako súčasná verzia cestovných dokladov SR.

Žiadateľ súčasne uvádza možné znenie dotknutej požiadavky po vykonaní požadovanej nápravy:

„Polykarbonátová karta musí byť v mieste zošitia s obalom a vnútornými listami s vízovými stranami pripevnená technológiou závesu zabezpečujúcou najmenej rovnakú úroveň bezpečnosti a trvácnosti ako súčasná verzia cestovných dokladov SR.“

g) Vo vzťahu k časti IV. bodu g) tejto žiadosti o nápravu (Požiadavky na rovnakú úroveň ako v súčasnosti používaný čistopis dokladu) žiadateľ žiada, aby verejný obstarávateľ upravil znenie dotknutých častí Prílohy č. 1 súťažných podkladov – Opis predmetu zákazky, technické požiadavky, vrátane bodu 1.2.4 Technická špecifikácia – Služobný preukaz, bodu 1.2.7 Technická špecifikácia – Zbrojný preukaz a bodu 1.3.1 Technická špecifikácia – cestovný doklad, ako aj ďalšie časti Prílohy č. 1 obsahujúce danú požiadavku tak, že do nich doplní podrobnú špecifikáciu / popis podrobných a konkrétnych požiadaviek na materiál čistopisu dokladu, použité techniky vyhotovenia, ochranné prvky a kvalitu vyhotovenia vrátane personalizácie.

Žiadateľ zároveň žiada, aby verejný obstarávateľ v uvedených častiach súťažných podkladov opravil nezmyselne, resp. chybne formulované požiadavky, ako napr. odkaz na vlastnosti čistopisu osvedčenia o evidencii vozidla pri technickej špecifikácii zbrojných preukazov a pod.

h) Vo vzťahu k časti IV. bodu h) tejto žiadosti o nápravu (Požiadavky spojené s HW a SW platformou čipov) žiadateľ žiada, aby verejný obstarávateľ upravil znenie Prílohy č. 1 súťažných podkladov, bodu 1.2.6 Technická špecifikácia – Osvedčenie o evidencii časť I (OoE l), časť „HW a SW platforma čipu“ tak, aby bolo zrejmé, či existujú v tejto oblasti rôzne generácie / verzie a či sa správajú / fungujú rovnako, ako aj aby došlo popri riešení súčasného dodávateľa čistopisov dokladov SR (ComblCAO v2.2) k doplneniu aj alternatívneho, v minulosti používaného a kompatibilného riešenia (CardOS).

Žiadateľ súčasne uvádza možné znenie Prílohy č. 1 súťažných podkladov – Opis predmetu zákazky, technické požiadavky, bodu 1.2.6 Technická špecifikácia - Osvedčenie o evidencii časť I (OoE l), časti „HW a SW platforma čipu“ po vykonanípožadovanej nápravy:

„Je nutné, aby bola čipová platforma (HW a SW) kompatibilná s riešením, ktoré je v súčasnosti nasadené a používané. V nasadenom riešení je používaný čip s operačným systémom Cosmo v9.1 s appletom CombICAO v2.2. V minulosti sa na tento účel používali aj čipy s CardOS. Čistopisy musia byť pripravené na doplnenie čipu s kontaktným alebo

duálnym rozhraním, ktorého HW a SW bude zhodný s existujúcim OoE I založeným na CombICAO v2.2 alebo CardOS alebo čipu s kontaktným alebo duálnym rozhraním s alternatívnou platformou operačného systému, ktorá bude

kompatibilná s existujúcou infraštruktúrou autentifikácie a autorizácie v elektronických službách verejnej správy. Personalizácia čipu a jeho operačný systém musí byť integrovateľný do existujúceho personalizačného procesu v NPC. Inicializácia čipov bude vykonaná vopred dohodnutým kľúčom jedinečným pre výrobcu a NPC.“

i) Vo vzťahu k časti IV. bodu i) tejto žiadosti o nápravu (Požiadavky na bezpečnosť) žiadateľ žiada, aby verejný obstarávateľ upravil znenie tam citovaných častí súťažných podkladov tak, aby boli v súlade s medzinárodnými dohodami na úseku vzájomnej ochrany utajovaných skutočností, ktorými je Slovenská republika viazaná a aby rešpektovali právne poriadky štátov sídla jednotlivých uchádzačov, ktoré predloženie certifikátu / potvrdenia o priemyselnej bezpečnosti alebo jeho overenej kópie priamo úspešným uchádzačom verejnému obstarávateľovi

neumožňujú, no pre poskytnutie tohto potvrdenia verejnému obstarávateľovi stanovujú osobitný postup.

Žiadateľ súčasne uvádza možné znenie dotknutej požiadavky po vykonaní požadovanej nápravy vo vzťahu k Prílohe č. 1 súťažných podkladov – Opis predmetu zákazky, technické požiadavky, časti 2 Ďalšie osobitné podmienky, ktorým podlieha plnenie zmluvy, bodu 2.1.6.7 Bezpečnosť, ktoré je možné primerane použiť aj pri úprave ostatných dotknutých citovaných požiadaviek:

„Uchádzač musí preukázať existenciu oprávnenia na oboznamovanie sa s utajovanými skutočnosťami na požadovaný stupeň úrovne ochrany ešte pred podpisom rámcovej dohody, a to poskytnutím overenej kópie oprávnenia, pokiaľ taký postup neodporuje právnemu poriadku krajiny sídla uchádzača. Pokiaľ poskytnutie kópie oprávnenia podľa predchádzajúcej vety odporuje právnemu poriadku krajiny sídla uchádzača, uchádzač túto skutočnosť oznámi verejnému obstarávateľovi a verejný obstarávateľ si predmetné potvrdenie vyžiada postupom vyplývajúcim z príslušnej medzinárodnej dohody na úseku vzájomnej ochrany utajovaných skutočností, ktorou je Slovenská republika viazaná a z právneho poriadku krajiny sídla uchádzača; uchádzač na tento účel poskytne verejnému obstarávateľovi primeranú súčinnosť.“

89. V prípade, ak verejný obstarávateľ vo vzťahu ku ktorémukoľvek z vyššie uvedených bodov a) až i) nezjedná nápravu spôsobom navrhovaným žiadateľom, s ohľadom na závažnosť porušení základných princípov verejného obstarávania zo strany verejného obstarávateľa smerujúcich k obmedzeniu hospodárskej súťaže popísaných vyššie a na skutočnosť, že každé z vyššie uvedených pochybení verejného obstarávateľa môže mať vplyv na výsledok verejného obstarávania, žiadateľ alternatívne žiada, aby verejný obstarávateľ zrušil použitý postup zadávania zákazky.

**Vyjadrenie verejného obstarávateľa k jednotlivým bodom žiadosti o nápravu:**

**K bodu IV. a) 4.-18. žiadosti o nápravu**

**V  bode IV. a) 4.-18. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ upravuje lehotu na predkladanie ponúk a  lehotu na otváranie ponúk uvedenú v oznámení o vyhlásení verejného obstarávania, upravenú korigendom č.1 – 3 nasledovne:

Namiesto:

IV.2.2) Lehota na predkladanie ponúk alebo žiadostí o účasť

Dátum a čas: **23.05.2022 9:00 hod.**

IV.2.7) Podmienky na otváranie ponúk

Dátum a čas: **23.05.2022 13:00 hod.**

Sa menia nasledovne:

IV.2.2) Lehota na predkladanie ponúk alebo žiadostí o účasť

Dátum a čas: **03.06.2022 9:00 hod.**

IV.2.7) Podmienky na otváranie ponúk

Dátum a čas: **03.06.2022 13:00 hod.**

Zároveň verejný obstarávateľ zároveň zašle na uverejnenie redakčnú opravu k Oznámeniu o vyhlásení verejného obstarávania, ktoré bolo uverejnené v Úradnom vestníku EÚ pod zn.2022/S 046-118759 zo dňa 07.03.2022 a vo Vestníku verejného obstarávania č.64/2022 zo dňa 08.03.2022 pod zn.15851-MST.

**K bodu IV. b) 19.-28. žiadosti o nápravu:**

**V  bode IV. b) 19.-28. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ vybavil predmetné body žiadosti o nápravu  v rámci Vysvetlenia informácií potrebných na vypracovanie ponuky č. 9 zo dňa 06.05.2022, ktoré zaslal všetkým známym záujemcov a ktoré zverejnil na elektronickej tabuli predmetnej zákazky. Súčasťou vysvetlenia bolo aj aktualizované znenie Prílohy č.5 súťažných podkladov, ktoré definuje konkrétne základné technické parametre a ochranné prvky, ktoré musia doklady v zmluvách obsahovať a ktoré zodpovedajú primárnym technickým parametrom a ochranným prvkom v čistopisoch dokladov definovaných v Prílohe č. 1 súťažných podkladov.

Verejný obstarávateľ zároveň uvádza, že námietka uchádzača vychádzajúca z toho, že „normy EÚ nie sú priamym ukazovateľom technickej spôsobilosti“ je bezdôvodná. Uchádzač má preukázať tak technickú, ako aj odbornú spôsobilosť takým spôsobom, aby preukázal svoje schopnosti a skúsenosti úspešne realizovať predmet zákazky.

V tejto súvislosti uvádzame, že technické parametre a ochranné prvky v čistopisoch dokladov, definovaných v Prílohe č. 1 súťažných podkladov, sú v súlade s nariadeniami EÚ, definujúcimi min. štandardy dokladov krajín EÚ a zároveň sú nastavené na kvalitu vyhotovenia a úroveň technického zabezpečenia súčasných dokladov SR.

**K bodu IV. b) 29.-31. žiadosti o nápravu:**

**V  bode IV. b) 29.-31 žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ vybavil predmetné body žiadosti o nápravu  v rámci Vysvetlenia informácií potrebných na vypracovanie ponuky č. 9 zo dňa 06.05.2022, ktoré zaslal všetkým známym záujemcov a ktoré zverejnil na elektronickej tabuli predmetnej zákazky. Súčasťou vysvetlenia bolo aj aktualizované znenie Prílohy č.5 súťažných podkladov.

Verejný obstarávateľ zároveň uvádza, že námietka žiadateľa vychádzajúca z toho, že „pokiaľ by na účely preukázania dotknutej podmienky účasti týkajúcej sa ekonomickej a odbornej spôsobilosti nebolo možné predložiť zoznam troch rôznych dodávok rôzneho druhu dokladov pre rôzne subjekty, jednalo by o diskriminačnú požiadavku“ je bezdôvodná, keďže ani pôvodné znenie Prílohy č. 5 súťažných podkladov nevylučovalo možnosť predkladať zmluvy pre viaceré subjekty.

**K bodu IV. c) 32.-33. žiadosti o nápravu:**

**V  bode IV. c) 32.-33. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ vybavil predmetné body žiadosti o nápravu  v rámci Vysvetlenia informácií potrebných na vypracovanie ponuky č. 9 zo dňa 06.05.2022, ktoré zaslal všetkým známym záujemcov a ktoré zverejnil na elektronickej tabuli predmetnej zákazky. Súčasťou vysvetlenia bolo aj aktualizované znenie Prílohy č.5 súťažných podkladov.

**K bodu IV. d) 39.-42. žiadosti o nápravu:**

**V bode IV. d) 39.-42. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ vybavil predmetné body žiadosti o nápravu  v rámci Vysvetlenia informácií potrebných na vypracovanie ponuky č. 9 zo dňa 06.05.2022, ktoré zaslal všetkým známym záujemcov a ktoré zverejnil na elektronickej tabuli predmetnej zákazky. Súčasťou vysvetlenia bolo aj aktualizované znenie Prílohy č.5 súťažných podkladov, ktoré vylučuje možnosť nesprávneho vnímania podmienok predkladania vzorov / specimenov / reprezentačných vzoriek.

**K bodu IV. d) 43.-49. žiadosti o nápravu:**

**V bode IV. d) 43.-49. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ vybavil predmetné body žiadosti o nápravu  v rámci Vysvetlenia informácií potrebných na vypracovanie ponuky č. 9 zo dňa 06.05.2022, ktoré zaslal všetkým známym záujemcov a ktoré zverejnil na elektronickej tabuli predmetnej zákazky. Súčasťou vysvetlenia bolo aj aktualizované znenie Prílohy č.5 súťažných podkladov, ktoré vylučuje možnosť nesprávneho vnímania podmienok predkladania vzorov / specimenov / reprezentačných vzoriek.

Verejný obstarávateľ zároveň uvádza, že námietka žiadateľa vychádzajúca z toho, že predloženie reprezentačných vzoriek pripúšťa len „v prípade, že uchádzač doteraz nevyrábal niektorý z čistopisov dokladov (resp. žiaden čistopis dokladu) s technickými atribútmi požadovanými pre tú-ktorú kategóriu“ vychádza z predpokladu, že uchádzač musí bezpodmienečne predkladať vzory / specimeny. A len vtedy, ak takéto nevyrábal, môže predložiť reprezentačné vzorky.

Zámer verejného obstarávateľa bol celkom opačný, a to ponúknuť až dve rovnocenné riešenia, ktoré rozširujú možnosti uchádzačov preukázať technickú a odbornú spôsobilosť.

**K bodu IV. e) 50.-54. žiadosti o nápravu:**

**V bode IV. e) 50.-54. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ vybavil predmetné body žiadosti o nápravu  v rámci Vysvetlenia informácií potrebných na vypracovanie ponuky č. 9 zo dňa 06.05.2022, ktoré zaslal všetkým známym záujemcov a ktoré zverejnil na elektronickej tabuli predmetnej zákazky. Súčasťou vysvetlenia bolo aj aktualizované znenie Prílohy č.5 súťažných podkladov.

**K bodu IV.f) 55. žiadosti o nápravu:**

**V bode IV. f) 55. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ vybavil predmetné body žiadosti o nápravu  v rámci Vysvetlenia informácií potrebných na vypracovanie ponuky č. 9 zo dňa 06.05.2022, ktoré zaslal všetkým známym záujemcov a ktoré zverejnil na elektronickej tabuli predmetnej zákazky. Súčasťou vysvetlenia bolo aj aktualizované znenie Prílohy č.5 súťažných podkladov.

Verejný obstarávateľ zároveň uvádza, že Príloha č. 5 súťažných podkladov bola aktualizovaná na nové znenie, ktoré vylučuje možnosť nesprávneho vnímania istenia polykarbonátovej karty vysokobezpečným celistvosť a trvácnosť zaručujúcim spôsobom pomocou okienkového pásiku, ktorý bol ponúknutý ako možnosť, nie ako nevyhnutnosť (použitie slovesa **MÔŽE)**.

**K bodu IV. g) 60.-63. žiadosti o nápravu:**

**V bode IV. g) 60.-63. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ vybavil predmetné body žiadosti o nápravu  v rámci Vysvetlenia informácií potrebných na vypracovanie ponuky č. 9 zo dňa 06.05.2022, ktoré zaslal všetkým známym záujemcov a ktoré zverejnil na elektronickej tabuli predmetnej zákazky. Súčasťou vysvetlenia bolo aj aktualizované znenie Prílohy č.5 súťažných podkladov.

Námietka žiadateľa vychádzajúca z toho, že „Materiál čistopisu dokladu, použité techniky vyhotovenia, ochranné prvky, kvalita vyhotovenia vrátane personalizácie musia byť minimálne na rovnakej úrovni ako má v súčasnosti používaný čistopis [...].“ je neopodstatnená, keďže vychádza z predpokladu, že uchádzač musí túto podmienku splniť aj pri predkladaní vzorov / specimenov / reprezentačných vzoriek. Toto konštatovanie, uvedené v Prílohe č. 1 súťažných podkladov pre každý čistopis dokladu v úvodnej časti, je iba informatívne. Následne za ním nasledujú požiadavky na konkrétne technické parametre, vychádzajúce z tohto konštatovania.

Žiadateľ zároveň nesprávne vyhodnocuje aplikovanie tohto konštatovania aj na predkladanie vzorov / specimenov / reprezentačných vzoriek. Tieto budú posudzované vzhľadom na technické parametre uvedené v Prílohy č. 5 súťažných podkladov.

Žiadosť žiadateľa o opravu „aby verejný obstarávateľ v uvedených častiach súťažných podkladov opravil nezmyselne, resp. chybne formulované požiadavky, ako napr. odkaz na vlastnosti čistopisu osvedčenia o evidencii vozidla pri technickej špecifikácii zbrojných preukazov a pod“ je bezdôvodná, keďže uvedený odkaz je správny. Doteraz používané čistopisy zbrojného preukazu a čistopisy služobného preukazu majú podobu papierových tlačív, preto požiadavka v Prílohe č. 1 súťažných podkladov odkazuje na iný druh dokladu, ktorý má v súčasnosti podobu polykarbonátového dokladu formátu ID 1. Tak ako u ostatných čistopisov dokladov, uvedených v Prílohe č. 1 súťažných podkladov, aj v tomto prípade nasledujú požiadavky na konkrétne technické parametre.

**K bodu IV. h) 64.-68. žiadosti o nápravu:**

**V  bode IV. h) 64.-68. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ upravuje znenie Prílohy č. 1 súťažných podkladov – Opis predmetu zákazky, technické požiadavky, v bode 1.2.6 Technická špecifikácia - Osvedčenie o evidencii časť I (OoE l), v časti „HW a SW platforma čipu“, podľa návrhu žiadateľa. Z navrhovaného textu vypúšťa slová „autentifikácie a autorizácie“, keďže tieto funkcie OoEV nepoužíva.

Nové znenie je nasledovné:

„Je nutné, aby bola čipová platforma (HW a SW) kompatibilná s riešením, ktoré je v súčasnosti nasadené a používané. V nasadenom riešení je používaný čip s operačným systémom Cosmo v9.1 s appletom CombICAO v2.2. V minulosti sa na tento účel používali aj čipy s CardOS. Čistopisy musia byť pripravené na doplnenie čipu s kontaktným alebo duálnym rozhraním, ktorého HW a SW bude zhodný s existujúcim OoE I založeným na CombICAO v2.2 alebo CardOS alebo čipu s kontaktným alebo duálnym rozhraním s alternatívnou platformou operačného systému, ktorá bude kompatibilná s existujúcou infraštruktúrou v elektronických službách verejnej správy. Personalizácia čipu a jeho operačný systém musí byť integrovateľný do existujúceho personalizačného procesu v NPC. Inicializácia čipov bude vykonaná vopred dohodnutým kľúčom jedinečným pre výrobcu a NPC.“

**K bodu IV. i) 69.-85. žiadosti o nápravu:**

**V  bode IV. i) 69.-85. žiadosti o nápravu** verejný obstarávateľ žiadateľovi **vyhovuje** podľa § 165 ods.3 písm. a) zákona.

**Odôvodnenie, spôsob vybavenia a lehota na vykonanie nápravy:**

Verejný obstarávateľ upravuje znenie Prílohy č. 1 súťažných podkladov – Opis predmetu zákazky, technické požiadavky, v časti 2 Ďalšie osobitné podmienky, ktorým podlieha plnenie zmluvy, v bode 2.1.6.7 Bezpečnosť podľa návrhu žiadateľa nasledovne:

„Uchádzač musí preukázať existenciu oprávnenia na oboznamovanie sa s utajovanými skutočnosťami na požadovaný stupeň úrovne ochrany ešte pred podpisom rámcovej dohody, a to poskytnutím overenej kópie oprávnenia, pokiaľ taký postup neodporuje právnemu poriadku krajiny sídla uchádzača. Pokiaľ poskytnutie kópie oprávnenia podľa predchádzajúcej vety odporuje právnemu poriadku krajiny sídla uchádzača, uchádzač túto skutočnosť oznámi verejnému obstarávateľovi a verejný obstarávateľ si predmetné potvrdenie vyžiada postupom vyplývajúcim z príslušnej medzinárodnej dohody na úseku vzájomnej ochrany utajovaných skutočností, ktorou je Slovenská republika viazaná a z právneho poriadku krajiny sídla uchádzača; uchádzač na tento účel poskytne verejnému obstarávateľovi primeranú súčinnosť.“

Súčasne v Prílohe č. 2 súťažných podkladov, v Článku XVIII Osobitné ustanovenia, verejný obstarávateľ upravuje v bode 1, písm. a) znenie nasledovne:

1. disponovať úrovňou ochrany utajovaných skutočností na stupeň „EU SECRET“. Priemyselná bezpečnosť sa musí vzťahovať aj na všetky prevádzky, v ktorých sa budú čistopisy dokladov SR vyrábať. Platný doklad previerky o priemyselnej bezpečnosti tvorí Prílohu č. 4 tejto dohody,

A zároveň v Prílohe č. 2 súťažných podkladov, v Článku XXII Záverečné ustanovenia, v bode 6 sa dopĺňa v znení „ Príloha č. 4 Oprávnenie na oboznamovanie sa s utajovanými skutočnosťami na úrovni bezpečnosti EU SECRET“ znenie „ak to neodporuje právnym predpisom krajiny sídla uchádzača“.

Nové znenie je:

„Príloha č. 4: Oprávnenie na oboznamovanie sa s utajovanými skutočnosťami na úrovni bezpečnosti EU

 SECRET, ak to neodporuje právnym predpisom krajiny sídla uchádzača.

Zároveň verejný obstarávateľ upravuje v súťažných podkladoch v **Časti VI. INFORMÁCIE O ZMLUVE, v bode 25 Uzavretie zmluvy, podbod 25.2 písm. b) nasledovne:**

1. preukázať sa oprávnením na oboznamovanie sa s utajovanými skutočnosťami na úrovni bezpečnosti EU SECRET, a to v zmysle dokumentu vydaného príslušnou autoritou.

Uchádzač musí preukázať existenciu oprávnenia na oboznamovanie sa s utajovanými skutočnosťami na požadovaný stupeň úrovne ochrany ešte pred podpisom rámcovej dohody, a to poskytnutím overenej kópie oprávnenia, pokiaľ taký postup neodporuje právnemu poriadku krajiny sídla uchádzača. Pokiaľ poskytnutie kópie oprávnenia podľa predchádzajúcej vety odporuje právnemu poriadku krajiny sídla uchádzača, uchádzač túto skutočnosť oznámi verejnému obstarávateľovi a verejný obstarávateľ si predmetné potvrdenie vyžiada postupom vyplývajúcim z príslušnej medzinárodnej dohody na úseku vzájomnej ochrany utajovaných skutočností, ktorou je Slovenská republika viazaná a z právneho poriadku krajiny sídla uchádzača; uchádzač na tento účel poskytne verejnému obstarávateľovi primeranú súčinnosť.

Prílohy:

1. Príloha č. 1 Opis predmetu zákazky, technické požiadavky vo verzii pred uskutočnením zmien a po vykonaní zmien (v2)
2. Príloha č. 2 NÁVRH Rámcovej dohody vo verzii pred uskutočnením zmien a po vykonaní zmien (v4)
3. Súťažné podklady-pokyny \_v2

S úctou

 Mgr. Ľubomír Kubička

 riaditeľ odboru verejného obstarávania